Národná rada Slovenskej republiky

VIII. volebné  obdobie

 Číslo: CRD-475/2020

476a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (tlač 476) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (tlač 476) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 664 z 30. marca 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky
	Výboru Národnej rady Slovenskej republiky pre financie a rozpočet a  
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 257 z 30. marca 2021
•	Výbor Národnej rady Slovenskej republiky pre financie a rozpočet uznesením č. 162 z 30. marca 2021
•	Výbor Národnej rady Slovenskej republiky pre hospodárske záležitosti uznesením č. 153 z 30. marca 2021

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	V Čl. I bode 3 poznámke pod čiarou k odkazu 18 sa za slová ,,Zmluvy o fungovaní Európskej únie” pripájajú slová ,,(Ú. v. EÚ C 202, 7. 6. 2016) v platnom znení“.
					
Ide o precizovanie citácie poznámky pod čiarou, ktorým sa dopĺňa miesto jej oficiálneho uverejnenia.

Výbor NR SR pre hospodárske záležitosti

Gestorský výbor odporúča schváliť

2.	V Čl. II bode 3 poznámke pod čiarou k odkazu 7b sa za slová ,,Zmluvy o fungovaní Európskej únie” pripájajú slová ,,(Ú. v. EÚ C 202, 7. 6. 2016) v platnom znení“.
					
Ide o precizovanie citácie poznámky pod čiarou , ktorým sa dopĺňa miesto jej oficiálneho uverejnenia.

Výbor NR SR pre hospodárske záležitosti

Gestorský výbor odporúča schváliť

3.	Článok II sa dopĺňa štvrtým bodom, ktorý znie:
,,4.	V prílohe č. 1 oddiele 2 až 4 sa medzi doterajší štvrtý a piaty odsek vkladá nový piaty odsek, ktorý znie:
,,Výučba teórie dištančnou formou v rozsahu 100 % podľa § 13e ods. 2 sa realizuje formou audio a video  prenosu medzi lektorom školiaceho strediska a účastníkom kurzu a zaznamenáva sa v jednotnom informačnom systéme v cestnej doprave.5c) Prevádzkovateľ školiaceho strediska alebo lektor školiaceho strediska je povinný pred začatím hodiny výučby teórie dištančnou formou zverejniť v jednotnom informačnom systéme v cestnej doprave5c) odkaz na zdroj  prenosu, a tento odkaz počas prebiehajúcej hodiny výučby teórie dištančnou formou bezplatne sprístupniť štátnemu odbornému dozoru. Bez zverejnenia odkazu na zdroj  prenosu v jednotnom informačnom systéme v cestnej doprave,5c) cez ktorý má byť realizovaná hodina výučby teórie dištančnou formou a bez umožnenia prístupu štátnemu odbornému dozoru na prebiehajúcu hodinu výučby teórie prostredníctvom tohto odkazu, nie je možné hodinu výučby teórie dištančnou formou manuálne vyznačiť v jednotnom informačnom systéme v cestnej doprave5c) a následne ju uznať.”

Dopĺňa sa absentujúca informácia, akým spôsobom sa vykonáva dištančná forma výučby teórie v kurzoch riadnej základnej kvalifikácie, zrýchlenej základnej kvalifikácie a kurzoch pravidelného výcviku počas krízovej situácie.

Výbor NR SR pre hospodárske záležitosti

Gestorský výbor odporúča schváliť

4.	V Čl. III bode 1 v § 41 ods. 1 písm. z) sa vypúšťa slovo ,,pravidelnej”.
Uvedená úprava reflektuje na body 3 a 4 tohto pozmeňujúceho návrhu.
Výbor NR SR pre hospodárske záležitosti

Gestorský výbor odporúča schváliť

5.	V Čl. III bode 2 v § 56h ods. 3 sa slová ,,ako aj toto pozastavenie opätovne obnoviť” nahrádzajú slovami ,,ako aj tieto spoje opätovne obnoviť”.
				
Oprava logicky nesúrodého znenia. Pozastavenému spoju nemožno obnoviť pozastavenie, ale obnoví sa samotný spoj, resp. zruší predmetné pozastavenie.
Výbor NR SR pre hospodárske záležitosti

Gestorský výbor odporúča schváliť
					
6.	V Čl. III bode 3 v § 56i ods. 1 sa vypúšťa slovo ,,pravidelnej”.
Danou úpravou sa umožní poskytnúť príspevok aj poskytovateľom inej ako pravidelnej  dopravy.
Výbor NR SR pre hospodárske záležitosti
Gestorský výbor odporúča schváliť
7.	V Čl. III bode 3 v § 56i ods. 2 sa vypúšťa slovo ,,pravidelnú”.
Danou úpravou sa umožní poskytnúť príspevok aj poskytovateľom inej ako pravidelnej  dopravy.
Výbor NR SR pre hospodárske záležitosti

Gestorský výbor odporúča schváliť

8.	V Čl. III bode 3 poznámke pod čiarou k odkazu 70 sa za slová ,,Zmluvy o fungovaní Európskej únie” pripájajú slová ,,(Ú. v. EÚ C 202, 7. 6. 2016) v platnom znení“.
					
Ide o precizovanie citácie poznámky pod čiarou, ktorým sa dopĺňa miesto jej oficiálneho uverejnenia.

Výbor NR SR pre hospodárske záležitosti

Gestorský výbor odporúča schváliť

9.	Článok IV sa dopĺňa štvrtým bodom, ktorý znie:
„4.	V § 170b ods. 11 sa za číslo „2019“ vkladajú slová „a z dôvodu nadobudnutia platnosti nových technických požiadaviek110) po 26. júli 2020“.
Poznámka pod čiarou k odkazu 110 znie:
„110)	Predpis OSN č. 118 – Jednotné technické predpisy o správaní materiálov používaných v konštrukcii určitých kategórií motorových vozidiel pri horení a/alebo ich schopnosti odpudzovať palivo alebo mazivo [2020/241] (Ú. v. EÚ L 48, 21. 2. 2020).“.“.

Pre autobusy kategórie M3 triedy II a III dňa 26.7.2020 nadobudli platnosť nové technické požiadavky týkajúce sa horľavosti materiálov podľa predpisu EHK č. 118. Autobusy, ktoré neplnili tieto technické požiadavky po tomto dátume sa mohli predávať už len na základe povolenia pre dopredaj vozidiel vydaného Ministerstvom dopravy a výstavby Slovenskej republiky, ktoré je platné do 26.7.2021.
Predajcom na skladoch zostali nové autobusy, ktoré boli vyrobené ešte pred začiatkom pandémie. V súčasnosti sa nové autobusy nepredávajú vôbec a ani nie je reálny predpoklad, že by ich predajcovia predali. Keďže tieto predaje boli reálne ovplyvnené súčasnou krízou navrhuje sa, aby tieto povolenia o dopredaji vozidiel platili ešte o šesť mesiacov dlhšie.

Výbor NR SR pre hospodárske záležitosti

Gestorský výbor odporúča schváliť
Gestorský výbor odporúča hlasovať o bodoch 1 až 9 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (tlač 476) s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktorý gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 154 z 30. marca 2021.
 
Týmto uznesením výbor zároveň poveril spoločného spravodajcu Ľuboša Krajčíra predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 30. marca 2021

Peter K r e m s k ý, v.r.  
predseda Výboru NR SR 
pre hospodárske záležitosti